ब्लॉकचेन टेक्नोलॉजी जानने वालों के लिए अभी सबसे अधिक मौके सॉफ्टवेयर/आइटी कंपनियों, फाइनेंशियल सर्विसेज एवं इंश्योरेंस तथा क्रिप्टोकरेंसी एक्सचेंज के क्षेत्र में हैं। इसके अलावा, साइबर सिक्योरिटी, सप्लाई चेन मैनेजमेंट, कैपिटल मार्केट्स, इंटरनेट ऑफ थिंग्स, गवर्नमेंट डिपार्टमेंट, हेल्थकेयर, एनर्जी मैनेजमेंट जैसे क्षेत्रों में आने वाले दिनों में नौकरियां बढ़ने की संभावना है। पीडब्ल्यूसी की एक रिपोर्ट की मानें, तो करीब 56 फीसदी भारतीय बिजनेस कंपनियां ब्लॉकचेन तकनीक को अपने कोर बिजनेस में शामिल करने में दिलचस्पी ले रही हैं यानी आगे चलकर और भी सेक्टर में इसके इस्तेमाल से नौकरियां बढ़ेंगी। ब्लॉकचेन की मांग को देखते हुए दुनियाभर की यूनिवर्सिटीज के पाठ्यक्रमों में इसे जोड़ा जा रहा है। जाहिर है, शैक्षणिक संस्थानों में टीचिंग के लिए भी इन जानकारों की आवश्यकता होगी। अमेरिका, ऑस्ट्रेलिया, चीन, सिंगापुर जैसे देशों में ब्लॉकचेन के जानकारों की आजकल काफी डिमांड है।